DECRETO DE CREACIÓN DO REXISTRO DE FUNCIONARIOS HABILITADOS
ADMINISTRACIÓN LOCAL — Municipal — Pontevedra (Outros documentos, notificacións e informacións públicas, 02/06/2020)

En data 22.05.2020 ditouse o seguinte Decreto: A entrada en vigor da Lei 39/2015, de 1 de outubro, do procedemento administrativo común das administracións públicas supón un paso máis nas relacións dos cidadáns con estas a través de medios electrónicos, polo que se dispón que as administracións deberán garantir que os interesados poidan relacionarse con elas a través de medios electrónicos, para o que se deberá poñer a súa disposición as canles de acceso que sexan necesarias. E por isto que se deberá asistir no uso destes medios electrónicos aos interesados que así o soliciten, tanto en relación á acreditación da representación mediante apoderamento apud acta, como á identificación e firma electrónica, presentación de solicitudes a través do rexistro electrónico xeral e á obtención de copias auténticas. En relación coa representación, o artigo 5 da citada Lei 39/2015 no apartado cuarto establece que a representación poderá acreditarse mediante calquera medio válido en Dereito que deixe constancia fidedigna da súa existencia, engadindo que a estes efectos se entenderá acreditada a representación realizada mediante apoderamento apud acta efectuado por comparecencia persoal ou comparecencia electrónica na correspondente sede electrónica, ou a través da acreditación da inscrición no rexistro electrónico de apoderamentos da administración pública competente. Así mesmo, o artigo 6 no apartado 5 precisa que o apoderamento “apud acta” poderase outorgar mediante comparecencia persoal nas oficinas de asistencia en materia de rexistros. Esta habilitación entrará en funcionamento coa creación e posta en funcionamento do Rexistro electrónico de apoderamentos. En canto á identificación e firma, o artigo 12 da Lei 39/2015 indica que as administracións públicas asistirán no uso de medios electrónicos aos interesados non incluídos nos apartados 2 e 3 do artigo 14 que así o soliciten. Cando algún destes interesados non dispoña, dos medios electrónicos necesarios, a súa identificación ou firma electrónica no procedemento administrativo poderá ser validamente realizada por un funcionario público mediante o uso do sistema de firma do que estea dotado. Neste caso será necesario que o interesado se identifique ante o funcionario e preste o seu consentimento expreso para esta actuación, do que deberá quedar constancia. Por outro lado, o artigo 27 da mesma Lei 39/2015 establece que as entidades locais poderán realizar copias auténticas mediante funcionario habilitado ou mediante actuación administrativa automatizada. Neste senso, a norma técnica de interoperabilidade de procedementos de copiado auténtico e conversión entre documentos electrónicos, aprobada mediante resolución de 19 de xullo de 2011, regula o concepto, características xerais, tipos de copias auténticas e os seus correspondentes requisitos mínimos, dos cales se deducen: copia electrónica auténtica con cambio de formato, copia electrónica auténtica de documento papel, copia electrónica parcial auténtica e copia papel auténtica de documentos públicos administrativos electrónicos. Cando un documento resultante do proceso de dixitalización sexa una “copia electrónica auténtica de documento papel”, deberanse incluír os metadatos necesarios de acordo co Esquema Nacional de Interoperabilidade, así como a firma polo funcionario designado como habilitado, debidamente inscrito no Rexistro, co seu certificado de empregado público. Para organizar estes servizos, a Lei establece que as administracións públicas manterán actualizado un rexistro, ou sistema equivalente, onde constarán os funcionarios habilitados tanto para a identificación e firma dos cidadáns, como para para a expedición de copias auténticas, que deberá ser plenamente interoperable e estar interconectado cos rexistros das restantes administracións públicas. Nestes rexistros constarán, a lo menos, os funcionarios que presten servizos nas oficinas de asistencia en materia de rexistro. A competencia para a realización de copias auténticas corresponde á Secretaría, comprensiva da fe pública, segundo o disposto no artigo 92 bis da Lei 7/1985, de 2 de abril, reguladora das bases do réxime local. A competencia para a creación do Rexistro de Funcionarios Habilitados pertence ao alcalde de acordo co artigo 124.4 letra ñ) do mesmo corpo legal. A vista do exposto, esta secretaría propón, e a alcaldía DECRETA: Primeiro.— Crear o Rexistro de Funcionarios Habilitados conforme ao establecido na Lei 39/2015, de 1 de outubro, do procedemento administrativo común das administracións públicas. Segundo.— A xestión das habilitacións está conferida ao Servizo de Secretaría e Servizos Xerais Terceiro.— No rexistro constarán para cada funcionario habilitado, o número de orde, NIF, apelidos e nome, data de alta, data de baixa e os trámites para os que ten autorizada a habilitación, así como a causa de cancelación da habilitación de ser o caso. Cuarto.— Os trámites para os que se poderá conceder habilitación poderán ser para a realización de copias electrónicas auténticas, identificación e firma dos interesados, e apoderamentos apud acta ou aqueles outros que se establezan na normativa reguladora. Quinto.— O Rexistro é único e estará dispoñible na sede electrónica do Concello de Pontevedra aos efectos da comprobación da validez das habilitacións polos interesados, sen prexuízo de que se poida transformar no momento en que se poña en funcionamento e a disposición o mesmo servizo pola administración do estado e sexa tecnicamente mais conveniente Sexto.— Aprobar o modelo de consentimento que deberán asinar os interesados non incluídos nos apartados 2 e 3 do artigo 14 da LPAC, para solicitar a asistencia na identificación e sinatura electrónica, que debera indicar os datos de identificación do interesado e o seguinte contido: “Declara que carece dos medios electrónicos necesarios para a realización do seguinte tramite ou actuación electrónica: (indicación do trámite ou actuación a realizar) Polo que outorga o seu consentimento por esta última vez, para a identificación e/ou sinatura electrónica, mediante o uso do sistema de sinatura electrónica do que estea dotado/a, polo/a empregado/a público/a habilitado/a do concello de Pontevedra que se indica a continuación: (indicación do nome e apelidos do funcionario/a)” Sétimo.— Ordenar a publicación do presente decreto no Boletín oficial da Provincia así como na sede electrónica municipal. Así o decreta e ordena o Excmo. Sr. alcalde, na data que consta na sinatura electrónica, dando fe do acto o secretario da administración municipal.” O que se fai público para xeral coñecemento e efectos Pontevedra na data que consta na sinatura electrónica